[pic] | EUROOPA ÜHENDUSTE KOMISJON |

Brüssel 6.4.2006

KOM(2006) 161 lõplik

KOMISJONI TEATIS

Euroopa Parlamendi ja nõukogu 23. septembri 2002. aasta direktiivi 2002/65/EÜ (milles käsitletakse tarbijale suunatud finantsteenuste kaugturustust ja millega muudetakse nõukogu direktiivi 90/619/EMÜ ning direktiive 97/7/EÜ ja 98/27/EÜ) läbivaatamine

KOMISJONI TEATIS

Euroopa Parlamendi ja nõukogu 23. septembri 2002. aasta direktiivi 2002/65/EÜ (milles käsitletakse tarbijale suunatud finantsteenuste kaugturustust ja millega muudetakse nõukogu direktiivi 90/619/EMÜ ning direktiive 97/7/EÜ ja 98/27/EÜ) läbivaatamine

Komisjoni eesmärk on käesoleva teatisega anda Euroopa Parlamendile ja nõukogule ülevaade tarbijale suunatud finantsteenuste kaugturustust käsitleva direktiivi 2002/65[1] kohaldamise hetkeolukorrast.

Läbivaatamine

Direktiivis 2002/65 on ette nähtud selle direktiivi läbivaatamine, mida teeb komisjon. Vastavalt direktiivi artikli 20 lõikele 1 on komisjoni ülesanne pärast kõnealuse direktiivi rakendamist kontrollida finantsteenuste siseturu toimimist kõnealuste teenuste turustamise seisukohast. Lisaks peaks komisjon püüdma üksikasjalikult analüüsida raskusi, millega nii tarbijad kui ka teenuste osutajad kokku puutuvad või kokku puutuda võivad, eelkõige raskusi, mis tulenevad teavet ja taganemisõigust käsitlevate siseriiklike sätete erinevusest. Lisaks nähakse artikli 20 lõikega 2 ette komisjoni kohustus edastada hiljemalt 9. aprillil 2006 Euroopa Parlamendile ja nõukogule aruanne probleemide kohta, millega finantsteenuseid osta ja müüa soovivad tarbijad ja teenuste osutajad kokku puutuvad, ning esitada vajaduse korral ettepanekud finantsteenustealase ühenduse õiguse teavet ja taganemisõigust käsitlevate sätete ja kõnealuse direktiivi artiklis 3 käsitletud sätete (s.t tarbijale enne sidevahendi abil lepingu sõlmimist antavat teavet käsitlevad sätted) muutmiseks ja/või edasiseks ühtlustamiseks.

Olukord

Direktiiv 2002/65 jõustus 9. septembril 2002. Vastavalt direktiivi artikli 21 lõikele 1 pidid liikmesriigid direktiivi rakendama 9. oktoobriks 2004.

Direktiivi jõustamine on siiski edasi lükkunud: 2004. aasta lõpuks oli komisjonile jõustamisest teatanud ainult kaheksa liikmesriiki. 2005. aasta esimeses kvartalis sai komisjon neli teatist, 2005. aasta teisel kvartalil jälle neli ning kolmandal kvartalil veel kaks teatist. Seega oli aasta pärast rakendamise tähtpäeva möödumist saadud kokku 18 teatist. Võttes arvesse ka kaht 2006. aasta alguses saabunud teatist, on komisjon siiani saanud teatised 20 liikmesriigilt. Lisaks on kaks liikmesriiki saatnud osalised teatised. Kahe liikmesriigi puhul on komisjon saatnud asja käsitlemiseks Euroopa Ühenduste Kohtusse, üks täiendav kohtuasi on praegu kaalumisel.

Lisaks saab direktiivi artikli 20 lõikega 1 nõutav kontroll tulemuslik olla üksnes siis, kui kõnealust direktiivi pole ainult rakendatud, vaid see on liikmesriikides ka kasutusele võetud. See nõuab samuti teatavat tõendusmaterjali kõnealuse direktiivi kohaldamise kohta.

Sellest tulenevalt ei ole komisjon suutnud täita kõnealuse direktiivi artikli 20 lõikes 1 esitatud nõudmisi.

Uuringu käivitamine ja komisjoni aruanne

Et olla võimeline direktiivi 2002/65 nõuete kohaselt täiel määral hindama kõnealuse direktiivi mõjusid siseturule, on komisjon käivitanud oma aruande ettevalmistamiseks uuringu (Lepingu teatis: ELT 2006/S 39 – 041355, 25.2.2006). Komisjoni üksikasjaliku aruande, milles käsitletakse direktiivi artiklis 20 tõstatatud küsimusi ja tehakse võimalikke ettepanekuid direktiivi läbivaatamiseks, võiks sellisel juhul esitada 2008. aastal.

Komisjon palub Euroopa Parlamendil ja nõukogul seda täpsustatud kava arvesse võtta.

[1] Direktiiv 2002/65, 23.9.2002, EÜT L 271, 9.10.2002, lk 16.